text: Flytrafikken lammet til søndag
  16 april 2010 kl. 14.25
  Luftrummet over Danmark er nu blevet lukket frem til søndag morgen klokken 2.00.
  Aske fra vulkanen Eyjafjallajökulfra i Island ligger stadig i luften, og derfor har flyvesikringstjenesten Naviair fortsat lukket luftrummet over Danmark.
  De små partikler i asken sandblæser flyene og kan skade deres elektroniske systemer og motorer.
  
  Nye prognoser
  Nye prognoser forventes lørdag kl. 15, hvorefter flyvesikringstjenesten Naviair vil tage beslutning om, hvorvidt luftrummet fortsat skal være lukket efter kl. 02:00 søndag morgen.
  Alene i dag har Billund Lufthavn mistet 60 ankomster og 60 afgange med mellem 9.000 og 10.000 passagerer.
  Når flytrafikken kommer i gang igen, vil der gå adskillige dage, inden flyene kommer ind i fartplanerne igen, da de står de forkete steder i forhold til deres tidsplan.
  Flyselskaber og lufthavne taber masser af penge. De har udgifterne til faste omkostninger, men de får ingen indtægter. Dertil kommer, at flyselskaberne skal give kunderne erstatningsrejser eller refundere billetterne. Passagererne har også krav på forplejning og hotelophold, hvis de er strandet i en lufthavn.
  Flyvesikringstjenestens hjemmeside
  